REDBULL

__**EDARI ISOTONIKOAK **__ 

Kirola egiterakoan, izerdiaren bidez galtzen den ur-kantitatea handia izan ohi da, eta, deshidratazio-arazorik ez izateko, kirolariak egarria sentitu baino lehen edan behar du, batik bat iraupen luzeko kiroletan. Baina askotan ura edatea ez da aski. Hori dela eta, kirola egin eta lehenbailehen edari isotonikoak hartzea gomendatzen da, gorputzak dituen behar nutritiboak ahal bezain laster ase eta, horrela, ondorioak arintzeko.

Kirola egin bitartean hartu behar diren edari guztiek ura dute osagai nagusia, baina beste osagai batzuk ere edukitzen dituzte errendimendua hobetzeko. Bereziki kirolarientzat diren edariek glukosa, fruktosa, sakarosa eta maltosa monosakaridoak eta disakaridoak dituzte, heste meharrean azkar xurgatzen diren karbohidratoak. Almidoi moduan egonez gero, askoz denbora gehiago beharko luke gorputzak horiek bereganatzeko, eta, ondorioz, gorputzaren energia-beharrak ase gabe geldituko lirateke. Baina, dirudienez, edari horietan karbohidrato sinpleak egotearen arrazoi bakarra ez da energia-iturri izatea; izan ere, karbohidratoak gatzekin elkartuz gero, heste meharrak errazago xurgatzen du ura, batez ere karbohidrato horiek glukosa eta galaktosa direnean; horregatik, kirolarientzat prestatutako edari guztiek, glukosarekin batera, sodio miligramo batzuk dituzte. Hala ere, esan behar da edari horien karbohidrato-kantitatea neurtuta egon ohi dela. Batez besteko karbohidrato-kantitate egokia % 6koa da, eta hortik gora ur-galerak eta hesteetako arazoak eragin ohi dituzte edari horiek.

IÑAKI BARANDIARAN